Kultainen kupoli

Kultainen kupoli tai Kultakupoli () on suunniteltu ohjuspuolustusjärjestelmä, joka suojaisi Yhdysvaltoja monentyyppisiltä vihollisen aseilta. Siihen kuuluisi avaruuteen sijoitettuja elementtejä. Hankkeen käynnisti Yhdysvaltain presidentti Donald Trump vuonna 2025.
Tausta.
Yhdysvalloilla ei ole todellisessa tilanteessa jatkuvasti ja luotettavasti ohjuksia torjumaan kykenevää järjestelmää, joten monien mielestä on tarpeellista luoda sellainen Kiinan, Venäjän, Pohjois-Korean ja Iranin kasvanutta uhkaa vastaan.
Kultaisen kupolin juuret ovat vuosikymmeniä jatkuneessa ohjustorjunnan kehitystyössä. 1980-luvulla presidentti Ronald Reagan ajoi Strategic Defense Initiativeä, joka olisi ollut avaruuteen sijoitettu puolustusjärjestelmä. Sen toteuttaminen olisi maksanut valtavasti, eikä se toteutunut. Yhdysvalloissa on ABM-sopimuksen purkautumisen jälkeen kehitetty ohjuspuolustusta, mutta se ei kykenisi laajamittaiseen sotaan. Järein olemassa oleva ohjuspuolustusohjelma on Ground-Based Midcourse Defense, joka on maksanut kymmeniä miljardia. Sen kanssa on ollut ongelmia. Muita järjestelmiä ovat esimerkiksi THAAD ja Aegis BMD. Nykyinen puolustussysteemi mahdollistaisi pienen määrän Pohjois-Korean tai Iranin aseiden torjumisen, mutta ei pärjäisi suurhyökkäyksessä alkuunkaan.
Kultakupoli linkittyy retorisesti Israelin Rautakupoliin, joksi sitä on myös kutsuttu, mutta se on oikeasti täysin erilainen järjestelmä. Rautakupoli torjuu ohjuksillaan raketteja lyhyellä kantamalla.
Kehitys ja historia.
Presidentti Donald Trump esitteli konseptin läpäisemättömästä ohjuskilvestä vaalikampanjassaan vuonna 2024. Trump allekirjoitti 27. tammikuuta 2025 presidentin asetuksen, joka kehottaa Yhdysvaltain asevoimia rakentamaan uuden ohjuspuolustusjärjestelmän. Toukokuussa 2025 hän esitteli tarkemman suunnitelman, joka tähtää käyttövalmiiseen järjestelmään ennen hänen presidenttikautensa päättymistä alkuvuonna 2029 eli reilussa kolmessa vuodessa. Trumpin mukaan kehitysprojekti maksaisi yhteensä 175 miljardia Yhdysvaltain dollaria. Hän nimesi projektin johtajaksi Yhdysvaltain avaruusvoimien kenraalin Michael Guetleinin. Trumpin mukaan alkupanokseksi annettiin 25 miljardia dollaria. Puolustusministeriö aloitti asian tutkimisen ja sekä senaatti että edustajainhuoneen asevoimakomiteat keskustelivat alustavista rahoitushakemuksista.
Puolustusministeriön mukaan Kultainen kupoli vaatii toteutuakseen suurta ryhmätyötä eri toimijoiden välillä. Keskiössä on Yhdysvaltain ohjuspuolustusvirasto (Missile Defense Agency, MDA), MDA esitteli toukokuussa 2025 10 vuotta kestävän ohjelman, jossa annetaan kehityssopimuksia 151 miljardin dollarin arvosta. Yhdysvaltain avaruusvoimat osallistuu avaruuteen sijoitettaviin elementteihin.
Useat yhdysvaltalaiset puolustus- ja teknologia-alan yhtiöt ovat kertoneet omista suunnitelmistaan vastata hankkeeseen. Puolustushallinto on jo myöntänyt aiheeseen liittyviä sopimuksia.
Suunnittelu.
Kultainen kupoli visioi kerroksittaisen ilmatorjuntajärjestelmän, joka kattaisi koko manner-Yhdysvaltojen alueen. Se kykenisi torjumaan erilaisia ballistisia ohjuksia (esim. ICBM, SLBM), pitkän kantaman risteilyohjuksia, hypersoonisia aseita, miehittämättömiä ilma-aluksia ja jopa avaruudesta laukaistuja aseita. Se torjuisi sekä tavanomaiset- että ydinaseet. Järjestelmään kuuluisi teoreettisesti sensoreita, torjuntaohjuksia, energia-aseita (esim. tehokas laser) ja mahdollisesti vielä salaista kehitteillä olevaa teknologiaa. Elementtejä olisi sijoitettuna maalle, merelle ja avaruuteen.
Keskiössä olisi koko maapallon ympärille tuleva satojen satelliittien verkosto. Satelliitteja olisi sekä havainnointia ja seuraamista että itse torjumista varten. Havainnointisatelliitit olisivat varustettu erilaisilla sensoreilla, joilla ne havaitsisivat vihollisen laukaiseman ohjuksen. Toiset satelliitit seuraisivat kohteen lentoa ja välittäisivät tietoa tulenjohdolle. Torjuntasatelliitit voisivat tuhota kohteen aseillaan, tavoitellusti heti laukaisun jälkeen kun ase on vielä kiihdytysvaiheessaan. Torjunta avaruudessa voisi tapahtua kineettisesti (jonkintyyppinen törmäyslaite) ja/tai energialla (esim. tehokas laser). Perinteisempiä torjuntaohjuksia ja tutkia olisi sijoitettuna maalla ja sotalaivoilla merellä, kuten niitä nykyäänkin on.
Reaktiot.
Asiantuntijoiden arvioita.
Jotkut sotilashenkilöt ovat jo pitkään halunneet Yhdysvalloille hyvää ilmapuolustusjärjestelmää, koska sellaista ei ole.
Jos Kultainen kupoli toteutuisi, olisi se Yhdysvaltain kattavin ja kallein ohjuspuolustuskonsepti. Kupolin kehityshinnaksi on arvioitu ainakin 500 tai jopa 800 miljardia Yhdysvaltain dollaria Trumpin väittämän 175 miljardin sijasta. Monet asiantuntijat pitävät kolmen vuoden aikataulua mahdottomana ja sanovat, että kehitykseen kuluu enemmän aikaa. Järjestelmä voisi olla valmis 2030-luvun alussa. Itse teknologia tuskin on suurin ongelma, sillä sen kehittäminen ja haasteiden ratkaiseminen vain maksaa enemmän rahaa ja aikaa. Moni pitää täydellistä puolustusta yleisesti mahdottomana, koska aseet kehittyvät jatkuvasti eikä puolustus voi pysyä koskaan perässä.
Elon Muskin avaruusyhtiö SpaceX on esitellyt oman visionsa Kultaisen kupolin toteuttamisesta. Koko järjestelmän toteutus voi hankaloitua Elon Muskin ja Donald Trumpin välirikon myötä, koska SpaceX:ää saatettaisiin tarvita hankkeessa joka tapauksessa.
Kritiikkiä.
Hanketta kohtaan on esitetty runsaasti kritiikkiä eri tahoilta ja eri syistä. Järjestelmä olisi erittäin kallis; pelkkien kehityskustannusten lisäksi valmiin järjestelmän jatkuva ylläpito olisi erittäin kallista. Yleisen argumentin mukaan aseteknologia kehittyy jatkuvasti, joten vihollisilla on aina vain parempia hyökkäysaseita, jolloin kaikenkattavan puolustuksen rakentaminen olisikin turha ikuisuusprojekti. Venäjä on suunnitellut esimerkiksi ydinaseistetun torpedon, jota ei voisi torjua Kultaisella kupolilla. Halpojen droonien tekemät iskut olisi myös potentiaalinen ongelma. Venäjällä ja Kiinalla on myös projektinsa satelliittien tuhoamiseen.
Kultainen kupoli saattaisi horjuttaa koko maailman turvallisuusjärjestystä. Ydinaseita torjumaan pystyvän puolustusjärjestelmän kehittäminen saisi todennäköisesti viholliset laajentamaan ja parantamaan hyökkäysaseidensa arsenaalia. Se on huomattavasti torjunta-aseita halvempaa, eikä edes vaadi uutta teknologiaa. Monien mielestä onkin vaarana joutua syvään asevarustelun kierteeseen, jossa avaruus aseistetaan. Joka tapauksessa aseista- ja ydinaseistariisunta heikkenee.
Kansainvälisiä reaktioita.
Kiina, Venäjä ja Pohjois-Korea kritisoivat voimakkaasti Trumpin Kultakupoli-suunnitelmia pian sen julkistuksen jälkeen. Kunkin valtion edustajat julkaisivat lausuntoja, joiden mukaan Yhdysvallat militarisoi avaruuden, heikentää kansainvälistä turvallisuutta ja vauhdittaa asevarustelua. Vaikka Yhdysvallat pitää järjestelmää puolustuksellisena, syytettiin sitä vahvasti hyökkäykselliseksi.
NORADiin kuuluva Kanada on ilmaissut kiinnostuksensa liittyä Kultaiseen kupoliin. Kanadan pääministerin Mark Carneyn mukaan Kanada on käynyt keskusteluja liittyäkseen hankkeeseen ja saadakseen Kultakupolin suojakseen. Toukokuun lopussa 2025 Trump sanoi, että Kanada pääsee mukaan 61 miljardin dollarin hinnasta tai ilmaiseksi, jos se liittyy Yhdysvaltoihin, ”51:nneksi osavaltioksi”, kuten Trump on sanonut haluavansa.